May verloor beheer oor Brexit | Netwerk24
26 Maart 2019 05:56
Britse LP's het Maandagaand gestem om beheer oor die parlement se agenda vir 'n dag by Theresa May, Britse premier, oor te neem sodat hulle kan kyk of hulle tot 'n vergelyk oor Brexit kan kom nadat haar skeidingsplan met die EU weer die wind van voor gekry het.
Dít gee LP's die geleentheid om in beheer van die Britse laerhuis te wees en beheer te hê oor debatte en opsies.
Wetmakers sal Woensdag oor verskillende Brexit-opsies stem sodat hulle die parlement geleentheid kan gee om op 'n aanvaarbare ooreenkoms te besluit. Die parlement moet oorweeg of hulle nouer bande met Brussel wil hê en dan die regering daarvan te probeer oortuig.
May sê daar is geen waarborg dat sy hul besluit sal ondersteun nie en meen LP's wat die laerhuis oorneem, skep 'n baie "onwelkome presedent".
Dié stemmery wat Woensdag plaasvind, is 'n aanduiding dat May beheer oor haar wetmakers en ministers verloor het, al het sy gesê die regering hoef nie die uitslag van die stemmery te steun nie.
Die Europese Unie (EU) het verlede week ingestem om Brexit tot 22 Mei uit stel indien May die LP's kan oorreed om haar ooreenkoms te ondersteun. Indien LP's nie May se ooreenkoms ondersteun nie, sal die EU Brittanje net tot 12 April gee om hul Brexit-planne in orde te kry.